# Kjøpsvilkår

*Gjelder medlemskap i Friskis&Svettis Bærum fra 01.07.2020*

# Generelt

Kjøpsvilkårene som er beskrevet herunder gjelder mellom den personen («Medlemmet») som har kjøpt medlemskap i Friskis&Svettis Bærum og Friskis&Svettis Bærum (heretter «Friskis Bærum»). I tillegg til disse vilkår gjelder særskilte vilkår for Norges Idrettsforbund, som Friskis Bærum er tilknyttet. Vilkårene gjelder f.o.m. den startdato for medlemskapet som er registrert i våre systemer, og inntil medlemskapet er avsluttet. Medlemskapet gir Medlemmet rett til å trene i Friskis Bærum sine treningslokaler. Medlemskapet er personlig og kan ikke overdras eller benyttes av andre.

# Medlemskap i Friskis Bærum

Friskis Bærum er et idrettslag, og er tilknyttet Norges Idrettsforbund. Dette innebærer at alle medlemmer må betale en årlig medlemskontingent i tillegg til treningsavgift.

Medlemskap i Friskis Bærum kan tegnes av myndige personer som

* Selv bekrefter at han/hun har allmenn god helsetilstand
* Ikke har utestående gjeld tilknyttet tidligere medlemskap i Friskis Bærum
* Ikke har blitt utestengt tidligere fra ett eller flere av Friskis&Svettis sine lokallag
* Ikke har opptrådt klanderverdig ved tidligere medlemskap i Friskis Bærum

### Medlemmer under 18 år

Personer som ikke er myndige kan inngå medlemskap hos Friskis Bærum, under forutsetning av at en foresatt inngår avtalen. Den foresatte vil være juridisk ansvarlig for medlemskapet, herunder bli holdt ansvarlig for alle betalinger tilknyttet medlemskapet.

### Treningstilbud

Informasjon om treningstilbudet ved Friskis Bærum og de til enhver tid gjeldende medlemskapsformer og priser, er tilgjengelig på [www.friskikssvettis.no/baerum](http://www.friskikssvettis.no/baerum). Medlemmer som ønsker å delta på gruppetimer, melder seg på timer via Bokningsappen, på vår hjemmeside, eller ved å henvende seg i resepsjonen. Oppmøte må skje innen 10 minutter før timen starter, etter dette mister man retten til plassen.

Friskis Bærum garanterer ikke plass på gruppetimer hvor deltakerantallet er begrenset, men forsøker å sikre effektiv plassutnyttelse bl.a. ved bruk av bookingsperre. Det betyr at en må avbestille time innen 60 minutter før, dersom en blir forhindret i å delta. Hvis en glemmer å avbestille en booket time tre ganger ila. 45 dager, aktiveres en bookingsperre på 14 dager. En vil da kunne trene som vanlig og booke timer i resepsjonen, men vil ikke kunne booke i appen eller på nettsiden.

### Åpningstider

Treningssenteret kan ha et redusert tilbud i forbindelse med for eksempel helligdager og vedlikeholdsarbeid.

### Rabattordninger

Personer som har tegnet medlemskap med særskilte rabattordninger, som for eksempel for ungdommer, studenter, honnør, ansatte med bedriftsavtale eller uføretrygdede, må kunne fremvise gyldig dokumentasjon på at de har rett til dette. Når vilkårene for rabatt ikke lenger gjelder eller kan dokumenteres, vil medlemsavgift justeres iht. ordinærpris.

# Betaling av medlemskap

Friskis Bærum tilbyr ulike typer medlemskap, som betales som et engangsbeløp eller ved månedlige trekk med avtalegiro. Friskis Bærum er tilknyttet Norges Idrettsforbund, og derfor er alle medlemmer pålagt å betale en årlig medlemskontingent i tillegg til medlemskapet. Medlemskontingenten gjelder innenfor et kalenderår og forfaller i januar hvert år. Kontingentsatsen er fastsatt av Styret i Friskis Bærum.

Medlemskap og medlemskontingent kan kjøpes på [www.friskissvettis.no/baerum](http://www.friskissvettis.no/baerum) eller i resepsjonen i våre treningslokaler.

### Avtalegiro

Ved kjøp av medlemskap med avtalegiro, får medlemmet tildelt et unikt KID-nr og oppretter selv avtalegiroavtale i sin nettbank. For medlemskap med avtalegiro gjelder følgende:

* Treningsavgiften forfaller den 27. i hver måned og gjelder for påfølgende måned. Medlemmet er selv ansvarlig for at det er dekning på konto, slik at betaling gjøres til forfall.
* Ved forsinket betaling, vil det bli sendt inkassovarsel med ny forfallsdato. Renter og omkostninger vil påløpe.
* Medlemmet må kontakte Friskis Bærum dersom betalingsgrunnlag ikke er mottatt.
* Dersom det er tegnet medlemskap med bindingstid, har medlemmet prisgaranti for sin månedlige medlemsavgift under bindingstiden. Justering iht. endrede priser kan først gjøres gjeldende etter utgangen av bindingstiden
* Dersom Medlemmet innehar en særskilt rabattordning med Friskis Bærum, og grunnlaget for rett til rabattordningen opphører i bindingstiden, har Friskis Bærum rett til å justere treningsavgiften iht. ordinærpris.

### Frys av medlemskapet

Dersom Medlemmet har tegnet medlemskap med avtalegiro uten bindingstid, kan en velge å «fryse» medlemskapet. «Frys» betyr midlertidig stopp av medlemskap i en tidsbegrenset periode. En kan fryse maksimum tre sammenhengende måneder i løpet av et kalenderår. Melding om frys må skje skriftlig før den 25. i måned før den/de aktuelle måneden(e) en ønsker å fryse.

### Alvorlig sykdom

Dersom en ikke kan benytte et betalt medlemskap på grunn av alvorlig sykdom, kan en søke om å få medlemskapet forlenget. Dette må i så fall dokumenteres med skriftlig legeerklæring.

# Medlemmets ansvar

Medlemmet plikter å holde seg oppdatert og følge de instrukser som til enhver tid gjelder i våre lokaler. Overtredelse kan medføre bortvisning og avslutning av avtale. Innbetalt medlemskontingent og treningsavgift vil i så tilfelle ikke bli refundert.

### Antidoping-arbeid

Det at vi er et idrettslag tilknyttet Norges Idrettsforbund, innebærer at vi tar del i forbundets arbeid mot doping. I samarbeid med Antidoping Norge, vil vi kunne gjennomføre tilfeldige dopingkontroller. Medlemmer som oppholder seg i våre lokaler mens slik kontroll pågår, plikter å avlegge dopingprøve under oppsyn av Antidoping Norge, dersom de blir oppfordret til det. Dopingprøven vil bli gjennomført i henhold til Antidoping Norges prosedyre for dopingtesting. Ved nekt/unnlatelse av dopingtest, besittelse av, bruk av, eller berettiget mistanke om bruk av dopingmidler, kan Friskis Bærum bringe medlemskapet til opphør med øyeblikkelig virkning. Innbetalt medlemskontingent og treningsavgift vil i så tilfelle ikke bli refundert.

### Orden

Medlemmet skal bidra til orden og renslighet i våre lokaler. Utstyr skal tørkes av og settes tilbake på plass etter bruk.

### Adgangskort

Ved kjøp av medlemskap vil Medlemmet få utstedt et medlemskort som gir adgang til våre treningslokaler, og da gjelder følgende:

* Alle medlemmer skal registrere seg elektronisk ved inngang til treningslokalet.
* Ved mistanke om mislighold, skal legitimasjon fremvises i tillegg til treningskort, dersom Friskis Bærum ber om dette.
* Tap av kort skal meldes så snart som mulig, slik at kortet kan sperres og nytt kan utstedes. Ved utstedelse av nytt medlemskort, kan Friskis Bærum kreve et gebyr i henhold til de til enhver tid gjeldende priser.
* Medlemmet er ansvarlig for å oppbevare medlemskortet på en slik måte at det ikke blir misbrukt av andre. Mistanke om misbruk skal snarest meldes til Friskis Bærum.

# Personopplysninger Og kommunikasjon

Ved medlemskapsinngåelse samtykker Medlemmet i at Friskis Bærum registrerer og lagrer personopplysninger, som kontaktinformasjon og betalings- og treningshistorikk.

* Medlemmet plikter å informere Friskis Bærum ved endring av kontaktopplysninger eller betalingsopplysninger, som endring av navn, adresse, e-postadresse, telefonnummer, kontonummer og annen relevant informasjon.
* Generell informasjon fra Friskis Bærum om medlemskapet vil primært bli sendt til den oppgitte e-postadressen
* Treningshistorikk brukes kun for oppfølgning av Medlemmet og som grunnlag i utarbeidelse av timeplan og treningstilbud hos Friskis Bærum. Vi deler ikke informasjon om våre medlemmer med samarbeidspartnere eller andre.
* Friskis Bærum er pålagt årlig innrapportering av lagets medlemmer til Norges Idrettsforbund.

# Oppsigelse

For medlemskap som er kjøpt på internett, gjelder 14 dagers angrefrist iht. angrerettloven. Dersom en ønsker å benytte seg av angreretten, må medlemskortet være ubrukt. Informasjon om angrerett er tilgjengelig på [www.friskissvettis.no/baerum](http://www.friskissvettis.no/baerum)

For medlemskap med avtalegiro, gjelder én (1) måneds oppsigelsestid. Oppsigelse skal skje skriftlig og før den 25. i måneden før oppsigelsesmåneden (oppsigelsesperioden).

# Personskade, tap eller skade av eiendeler

Alle som har betalt medlemskontingent er dekket av en ulykkesskadeforsikring. Forsikringsvilkårene er tilgjengelig på [www.friskissvettis.no/baerum](http://www.friskissvettis.no/baerum)

Friskis Bærum har ikke ansvar for tap eller skade på eiendeler som skulle inntreffe mens medlemmet oppholder seg i våre lokaler. Ved oppbevaring av personlige eiendeler i skap på senter, er Medlemmet selv ansvarlig for å benytte egen lås. Det er ikke tillatt å oppbevare ting i skapene over natten, og Friskis Bærum vil bryte opp skap som er låst etter ordinær stengetid. Friskis Bærum oppbevarer eiendelene noen dager, men kan ikke holdes ansvarlig for eventuelt tap av slike eiendeler, ei heller i nevnte oppbevaringsperiode.

# Ansvarsbegrensning

Friskis Bærum er ikke ansvarlig for hindringer eller begrensninger som reduserer treningstilbudet, når forholdet ligger utenfor Friskis Bærums kontroll og Friskis Bærum ikke kunne forutse eller overvinne følgene av forholdet (Force majeure).

Dato/sted \_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Medlem For Friskis&Svettis Bærum